חוק הגנת הצרכן (תיקון מס' 45), התשע"ו–2016
הצעת חוק פרטית, הכנסת ה-20
פורסם: ספר החוקים, חוברת 2546, עמ' 717, 2016-04-07T00:00:00+03:00
חוק הגנת הצרכן (תיקון מס' 45), התשע"ו-2016 (להלן - התיקון), התקבל בקריאה השנייה והשלישית ביום י"ט באדר ב' התשע"ו (29 במרס 2016).<br>סעיף 3 לחוק הגנת הצרכן, התשמ"א-1981, שעניינו איסור השפעה בלתי הוגנת, אוסר על עוסק לעשות מעשים שיש בהם כדי לשלול את חופש ההתקשרות של הצרכן או לפגוע בו בצורה מהותית. <br>הסעיף מונה רשימה של מעשים שיראו עוסק שעשה אותם כמי שהפעיל השפעה בלתי הוגנת. כך, בין היתר, נקבע כי יראו עוסק שמנע מצרכן להביא למקום העסק, או למקום אחר המנוהל על ידי עוסק, מזון או שתייה מאותו סוג שהעוסק מוכר במקום, כמי שהפעיל השפעה בלתי הוגנת, אלא אם כן המקום במהותו הוא בית אוכל.<br>אולם, לעיתים אין זהות בין העוסק שמנהל את המקום ובין מי שמוכר את המזון, ועוסק עלול לנצל מצב זה כדי לחמוק מהאיסור ולטעון שהמזון או השתייה, שהצרכן מביא למקום העסק, אינם נמכרים על ידי העוסק ולכן הוא יכול למנוע את הכנסתם למקום העסק.
<br>התיקון נועד להבהיר כי האיסור למנוע מצרכן להביא למקום העסק מזון או שתייה כאמור, חל על עוסק בין שהוא המוכר את המזון או השתייה במקום העסק ובין שאחר עושה זאת.<br>התיקון יכנס לתוקף 30 ימים ממועד פרסומו ברשומות.